- De har ikke en værdi som sådan, men det er rigtig træls, for det er noget vi har arvet. Sådan fortæller bestyrelsesformand Preben Strauss fra Raabjerg - Aalbæk Jagtforeningen, som inden for de sidste 14 dage har haft indbrud i deres klubhus. Tyven eller tyvenes bytte er 22 bukkeopsatser, en hovedmonteret buk og en hovedmonteret ræv. - Og så er de løbet med en gammel, mølædt udstoppet ræv, som jeg ikke ved hvad de skal bruge til, siger Preben Strauss. Opsatserne er alle nogen, foreningen har arvet fra tidligere eller afdøde medlemmer, og det er netop deres historie, der er noget værd for foreningen. For tyvene er det et modeobjekt. - De bliver malet og solgt på Sjælland, vurderer bestyrelsesformanden. - For os er det mest irriterende, at de har ødelagt en fordør for at komme ind efter opsatserne, fortsætter han. Tyveriet er meldt til politiet og oplysninger i sagen kan gives på telefon 114.
En eller flere gerningsmænd er løbet med hovedparten af jagtforenings arvede bukkeopsatser.